
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	23 februarie 2008

	Nr.
	27/56


R A P O R T
asupra propunerii legislative privind modificarea şi completarea art.3 al Legii 61 din 22 septembrie 1993 privind alocaţia de stat pentru copii

În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Plx 69 din 25 februarie 2008, cu dezbaterea pe fond în procedură obişnuită a propunerii legislative privind modificarea şi completarea art.3 al Legii 61 din 22 septembrie 1993 privind alocaţia de stat pentru copii.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.1319/1.10.2007)

· avizul negativ al Consiliului Economic şi Social (nr.1917/15.10.2007)

· avizul negativ al Comisiei pentru egalitatea de şanse pentru femei şi bărbaţi (nr.37/160/11.04.2008)

· punctul de vedere negativ al Guvernului (nr.2903/02.11.2007).

 Propunerea legislativă are ca obiect de reglementare modificarea şi completarea art.3 din Legea nr.61/1993 privind alocaţia de stat pentru copii, republicată, urmărind, pe de o parte, modificarea cuantumului alocaţiei de stat iar, pe de altă parte, condiţionarea acordării acestui drept, în cazul copiilor care fac parte din familii cu un venit mediu pe persoană ce depăşeşte de trei ori salariul minim brut pe ţară garantat, de cererea unui părinte sau a reprezentantului legal.

Comisia propune Plenului Camerei Deputaţilor respingerea  iniţiativei legislative pentru evitarea introducerii în cadrul Legii nr.61/1993 a unui text contrar dispoziţiilor Constituţiei României, republicată, referitoare la interzicerea discriminării, art.16 alin.(1) şi la realizarea de către stat a protecţiei copilului sub forma acordării unor alocaţii, conform art.49 alin.(2).
Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.


La dezbaterile care au avut loc în şedinţa comisiei din 17 septembrie 2008 a participat, în conformitate cu prevederile art.55 din Regulamentul Camerei Deputaţilor, d-na Denisa Pătraşcu, Secretar de Stat în cadrul Ministerului Muncii, Familiei şi Egalităţii de Şanse.
La lucrările comisiei au fost prezenţi 18 deputaţi, din totalul de 19 membri ai comisiei.

Raportul comisiei a fost adoptat cu 13 voturi pentru, 3 voturi împotrivă şi 2 abţineri.

Propunerea legislativă a fost respinsă de Senat în şedinţa din 20 februarie 2008.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 


PREŞEDINTE,



SECRETAR,



Gheorghe Barbu


Kerekes Károly 

Şef serviciu, 

Consilier Elena MESAROŞ

Întocmit,

Expert Adriana Emilia BREAZU

